Diari Oficial de la Generalitat Valenciana


Sumari del DOGV 9392, del 27-07-2022 (2022/7080)

RESOLUCIÓ de 19 de juliol de 2022, del director general d'Agricultura, Ramaderia i Pesca, d'admissió i exclusió de les sol·licituds de finançament de les inversions proposades per les comunitats de regants de la Comunitat Valenciana interessades en el finançament d'operacions de modernització de regadius en el marc del Programa de desenvolupament rural de la Comunitat Valenciana 2014-2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9392

Data del DOGV
:   27-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7080


Data del document
:   19-07-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 19 de juliol de 2022, del director general d'Agricultura, Ramaderia i Pesca, d'admissió i exclusió de les sol·licituds de finançament de les inversions proposades per les comunitats de regants de la Comunitat Valenciana interessades en el finançament d'operacions de modernització de regadius en el marc del Programa de desenvolupament rural de la Comunitat Valenciana 2014-2020. [2022/7080]  
  
L'Ordre 11/2017, de 21 de març, de la Conselleria d'Agricultura, Medi Ambient, Canvi Climàtic i Desenvolupament Rural, modificada per l'Ordre 1/2020, de 24 de gener, de la Conselleria d'Agricultura, Desenvolupament Rural, Emergència Climàtica i Transició Ecològica, regula el procés de selecció de les inversions proposades per les comunitats de regants de la Comunitat Valenciana interessades en el finançament d'operacions de modernització de regadius en el marc del Programa de desenvolupament rural de la Comunitat Valenciana 2014-2020. En aquesta ordre s'estableixen els criteris de selecció d'inversions amb l'objectiu d'incrementar la rendibilitat de les explotacions de regadiu de la Comunitat Valenciana, al mateix temps que es disminueix el consum d'aigua, la redotació de cultius infradotats, la disminució del cost de cultiu o la disminució de la contaminació.  
La Resolució de 24 de març de 2022, del director de l'Agència Valenciana de Foment i Garantia Agrària, que va convocar a les comunitats de regants de la Comunitat Valenciana perquè presentaren les sol·licituds per al finançament d'aquestes operacions, va establir el termini de presentació de les sol·licituds en 30 dies naturals a comptar des de l'endemà de la publicació en el Diari Oficial de la Generalitat Valenciana d'aquesta resolució.  
Finalitzat el termini, i vista la proposta del cap del Servei de Regadius i de la comissió avaluadora sobre les sol·licituds presentades en aquest termini, s'ha establit la prelació entre aquests d'acord amb els requisits d'admissibilitat, criteris de preferència, baremació i criteri de desempat establits en els apartats segon i sisé de l'annex de l'Ordre 11/2017, modificada per l'Ordre 1/2020.  
Vist que totes les sol·licituds que han superat els requisits d'admissibilitat compleixen almenys un criteri de preferència, vista la puntuació obtinguda per cadascuna de les propostes i que s'ha aplicat, si escau, el criteri de desempat, vist l'import màxim d'aportació pública establit en la Resolució de 24 de març de 2022, i seguint la seua tramitació per ordre d'entrada d'acord amb el que es preveu en article 71.2 de la Llei 39/2015, de procediment administratiu comú de les administracions públiques.  
En virtut de l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, resolc:  
  
Primer  
L'admissió de les sol·licituds relacionades en l'annex I d'aquesta resolució, les subvencions de la qual es finançaran amb càrrec al projecte d'inversió FN570371 «Inversions públiques en regadius» del capítol VI dels pressupostos de l'Agència Valenciana de Foment i Garantia Agrària.  
  
Segon  
L'admissió, sota la condició suspensiva d'obtenció de dotació pressupostària, de les sol·licituds relacionades en l'annex II d'aquesta resolució, per haver obtingut una puntuació inferior o igual però més desfavorable en el desempat a les de l'annex I, una vegada aplicat el barem i el criteri de desempat establits en els punts 3 i 4 de l'apartat sisé de l'Ordre 11/2017, modificada per l'Ordre  
1/2020, seguint la seua tramitació per ordre d'entrada d'acord amb el que es preveu en article 71.2 de la Llei 39/2015, de procediment administratiu comú de les administracions públiques, i haver-se esgotat l'import global màxim establit en la Resolució de 24 de març de 2022, del director de l'Agència Valenciana de Foment i Garantia Agrària,  
De conformitat amb el que s'estableix en el punt 4 de l'apartat seté de l'Ordre 11/2017, modificada per l'Ordre 1/2020, si per renúncia o per altres raons imputables a les comunitats de regants seleccionades que figuren en l'annex I, no fora possible tramitar una sol·licitud, se seleccionarà la següent segons l'ordre de prelació de l'annex II.  
  
  
Tercer  
L'exclusió de les sol·licituds relacionades en l'annex III d'aquesta resolució, per les raons que allí s'indiquen.  
  
Quart  
De conformitat amb el que es disposa en l'apartat huité de l'annex de l'Ordre 11/2017, modificada per l'Ordre 1/2020, les comunitats de regants les sol·licituds de les quals hagen sigut admeses a tràmit relacionades en l'annex I hauran de presentar un projecte tècnic que definisca i valore l'actuació i reunisca les característiques indicades en aquesta ordre en el termini màxim de sis mesos a comptar des de l'endemà de la notificació d'admissió de la sol·licitud presentada. En aquest cas, des d'aqueta publicació en el Diari Oficial de la Generalitat Valenciana tal com estableix l'apartat sisé de la Resolució de 24 de març de 2022, del director de l'Agència Valenciana de Foment i Garantia Agrària.  
  
No s'admetran projectes que incloguen obres diferents de les sol·licitades ni un pressupost d'obra superior al que figure en la memòria.  
  
El contingut dels projectes haurà d'ajustar-se al que disposa l'article 233 de la Llei 9/2017, de 8 de novembre, de contractes del sector públic, per la qual es transposa a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
Les comunitats de regants aportaran dues còpies del projecte tant en suport digital (PDF), com en suport paper. S'aportaran els corresponents fitxers oberts amb la informació del projecte en els formats originals o propis dels programes amb els quals s'hagen generat aquests documents. En tot cas, s'estarà al que s'estableix en l'Ordre 9/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics.  
Si les actuacions es troben entre les sotmeses a tramitació davant l'òrgan mediambiental, hauran de disposar de les corresponents autoritzacions ambientals definides tant en el Decret 162/1990, de 15 d'octubre, de la Generalitat Valenciana pel qual s'aprova el Reglament per a l'execució de la Llei 2/1989 d'impacte ambiental, com en la Llei estatal 21/2013, de 9 de desembre, d'avaluació ambiental.  
  
Els titulars dels projectes de preses, embassaments i basses, als quals siga aplicable el que es disposa pel Reial decret 9/2008, d'11 de gener, pel qual es modifica el Reglament del domini públic hidràulic, aprovat pel Reial decret 849/1986, d'11 d'abril, hauran de complir, abans de l'aprovació del projecte, els requisits establits per l'article 367 del citat Reglament, a l'efecte de la presentació de la sol·licitud de registre i classificació. Les sol·licituds hauran de dirigir-se a la Direcció General d'Agricultura. Ramaderia i Pesca.  
  
Si la zona d'actuació afecta alguna de les incloses en el Catàleg de Zones Humides de la Comunitat Valenciana o al domini públic hidràulic, haurà de presentar-se l'autorització de la Conselleria Agricultura, Desenvolupament Rural, Emergència Climàtica i Transició Ecològica o de l'organisme de conca, respectivament.  
El projecte inclourà un annex amb el detall de càlcul dels indicadors específics relacionats en punt 2 de l'apartat huité de l'annex de l'Ordre 11/2017, modificada per l'Ordre 1/2020, determinant per a cadascun el seu valor inicial abans del projecte, el seu valor estimat en la situació final i l'impacte estimat per diferència entre l'estat final i l'inicial. Per al càlcul dels indicadors específics se seguirà la Guia orientativa per a l'obtenció dels indicadors específics de la submesura «Inversions en infraestructures públiques de regadiu» contemplada en el Marc Nacional de Desenvolupament Rural 2014-2020.  
  
El projecte desenvoluparà els annexos d'eficiència energètica i de fertirrigació comunitària en el cas que s'hagen inclòs en la sol·licitud inicial.  
Si no existeix prèviament, el projecte ha d'incloure, com a part de la inversió, un sistema de mesurament que permeta mesurar l'ús d'aigua corresponent a la inversió objecte de l'ajuda.  
  
Cinqué  
Serà obligació de la comunitat de regants l'obtenció de tots aquells permisos i autoritzacions que siguen necessaris per a l'emissió dels certificats de viabilitat i disponibilitat de terrenys i l'acta de replanteig previ de les obres, requisits necessaris per a la licitació o l'encàrrec a mitjans propis personificat de les obres.  
  
Sisé  
Segons el que s'estableix en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, els projectes seran objectes de supervisió, com a tràmit previ a la seua aprovació.  
Una vegada informat el projecte pel Servei de Supervisió de Projectes, Infraestructures i Gestió Energètica, serà aprovat per la Direcció General d'Agricultura, Ramaderia i Pesca i es comunicarà a la comunitat de regants l'import del cost total inicial de l'obra que li correspon ingressar, en el termini de tres mesos, com a liquidació provisional, en un compte de l'Agència Valenciana de Foment i Garantia Agrària (AVFGA) que es proporcionarà en les resolucions de concessió de les ajudes. L'incompliment d'aquest termini determinarà que es deixe sense efecte la resolució d'admissió de la corresponent comunitat de regants, així com de totes les actuacions precedents.  
En el cas d'execució a través d'empreses mitjançant licitació pública, el cost total inicial de l'obra serà la suma del preu base de licitació dels contractes, tant de l'obra hidràulica com de les assistències tècniques a la direcció d'obra i a la coordinació de seguretat i salut.  
  
En el cas d'execució a través d'encàrrecs a mitjans propis personificats, el cost total inicial de l'obra serà la suma del pressupost d'execució per Administració de l'obra hidràulica i el pressupost base de licitació de l'assistència tècnica a la direcció d'obra i a la coordinació de seguretat i salut.  
  
Seté  
La Direcció General d'Agricultura, Ramaderia i Pesca dictarà les instruccions pertinents per a la millor aplicació de tot el que es disposa en aquesta resolució.  
  
Contra aquest acte administratiu podrà interposar-se potestativament, en el termini d'un mes des de la seua publicació, recurs de reposició davant la persona titular de l'Agència Valenciana de Foment i Garantia Agrària, de conformitat amb el que s'estableix en l'article 124 de la Llei 39/2015, d'1 d'octubre, del procediment administratiu comú de les administracions públiques, o bé directament, en el termini de dos mesos des de la seua publicació, recurs contenciós administratiu, de conformitat amb el que s'estableix en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 19 de juliol de 2022.- El director general d'Agricultura, Ramaderia i Pesca: Antonio Quintana Martínez.